Is-sitwazzjoni drammatika tal-immigrazzjoni ssoktat bil-wasla ta’ grupp ta’ 81 immigrant irregolari fosthom żewġt itfal li twasslu Malta wara li ġew salvati  meta kienu bejn sema u ilma. Il-patrol P52  b’wieħed u tmenin immigrant irregolari fuqha waslet f’Xatt it-Tiben kmieni waranofsinhar  fl-istess ħin li ftit metri ‘l bogħod kienet ghadha għaddejja l-operazzjoni biex  jinħarġu l-kadavri tal-immigranti mill-iskuna tas-sajd. L-immigranti kienu f’diffikultà u kelhom jingħataw l-għajnuna mill-ekwipaġġ tal-vapur tal-merkanzija MV Val Gardena waqt li kienu qed ibaħħru fin-Nofsinhar ta’ Maltal-Ħadd filgħodu.  Anke din l-operazzjoni ta’ salvataġġ kienet kordinata miċ-Ċentru ta’ Ko-ordinament ta’ Salvataġġ tal-Forzi Armati li f’din il-ħidma kienet involuta f’diversi ħidmiet ta’ salvataġġ. Il-kaptan tal-vapur informa lill-awtoritajiet Maltin li d-dgħajsa kienet qed tagħmel l-ilma u għalhekk intalab biex itellagħhom abbord. Fuq il-post minnufih intbagħtet il-P52 fejn hemmhekk sabu 81 immigrant, 67 raġel, 12-il mara u żewġt itfal. Dawn ġew ittrasferiti minn fuq il-vapur għal fuq il-Patrol Boat u nġiebu lejn Malta. L-ewwel ma tniżżlu kienu n-nisa u t-tfal, imbagħad l-irġiel. Ħin minnhom, tnejn min-nisa, li kienu diġà tniżżlu minn fuq il-Patrol Boat indikaw lill-Pulizija li qegħdin mal-irġiel tagħhom. L-immigranti ttieħdu d-Depot tal-Pulizija permezz ta’ xarabanks biex hemmhekk isiru l-verifiki neċessarji dwar l-identità tagħhom.